Imtella' Ġunju 4, 2021 Il-Kardinal Ġermaniż Reinhard Marx, wieħed mill-iktar personaġġi importanti fil-ġerarkija tal-Knisja Kattolika fil-Ġermanja offra r-riżenja tiegħu lill-Papa Franġisku dwar skandlu ta' abbuż sesswali fuq tfal fil-Knisja. F'ittra li bagħat lill-Papa huwa qal li huwa importanti għalih li jerfa' r-responsabbiltà għal dik li sejjaħ bħala katastrofi ta' abbużi sesswali fuq tfal minn uffiċjali tal-Knisja. Fl-aħħar xhur il-Papa bagħat żewġ isqfijiet f'Cologne biex jinvestigaw każijiet ta' abbuż sesswali fuq tfal. Fl-2018, studju kkummissjonat mill-Knisja sab li aktar minn 3,600 tifel u tifla fil-Ġermanja ġew abbużati sesswalment minn saċerdoti Kattoliċi bejn l-1946 u l-2014. Ir-rapport wera li kienu biss 38% tas-saċerdoti involuti f'dawn l-abbużi li ttieħdu passi kriminali kontrihom. Ħafna minnhom ħabbtu wiċċhom biss ma' proċeduri dixxiplinarji żgħar. Ħareġ ukoll li wieħed minn kull sitt każijiet kien stupru u l-biċċa l-kbira tal-vittmi kienu subien li aktar minn nofshom kellhom 13-il sena jew anqas. Fl-ittra tiegħu lill-Papa, il-Kardinal Marx qal li l-investigazzjonijiet li saru fl-aħħar snin żvelaw nuqqasijiet personali u żbalji amministrattivi iżda wkoll nuqqas sistematiku jew istituzzjonali b'rabta ma' abbużi sesswali ta' tfal. Il-Papa talbu jibqa' fil-kariga tiegħu sakemm tittieħed deċiżjoni dwar l-ittra ta' riżenja tiegħu.